Sfēra
**Sfēra** ģeometrijā ir punktu kopa, kas definēta kā trīs dimensiju Eiklīda telpas apakškopa, sastāvoša no visiem punktiem, kuri atrodas vienā un tajā pašā attālumā no kāda fiksēta punkta Eiklīda telpā. Šo attālumu sauc par sfēras rādiusu, bet fiksēto punktu — par sfēras centru. Sfēra nesatur tos punktus, kas atrodas tās iekšpusē. Tas ir, sfērai nav tilpuma, jo sfēra ir divdimensionāla virsma, kas atrodas trīs dimensiju telpā.

Ikdienā vārdus "sfēra", "lode" un "bumba" lieto kā sinonīmus, lai apzīmētu apaļu priekšmetu. Matemātikā "sfēra" un "lode" ir formāli jēdzieni, kas apzīmē dažādas lietas. Sfēra ir lodes virsma, **lode** satur arī tos punktus, kas atrodas tās iekšpusē. Tāpēc lodei, kā trīs dimensiju telpas daļai, ir tilpums un sfērai, kā divu dimensiju objektam, ir laukums.

Lai iegaumētu šo atšķirību, visvienkāršāk ir atcerēties, ka *sfēra ir lodes virsma*. Var arī izmantot mnemoniku *lielgabala lode* un *debesu sfēra*.

Sfēras vienādojums
------------------

### Dekarta koordinātu sistēmā

Dekarta koordinātu sistēmā sfēru, kas ir lodes virsma, apraksta vienādojums

{\displaystyle \,(x-x\_{0})^{2}+(y-y\_{0})^{2}+(z-z\_{0})^{2}=r^{2},}
kur *x*0, *y*0, *z*0 ir sfēras centra koordinātas un *r* > 0 ir tās rādiuss. Sfēru ar rādiusu 1 sauc par vienības sfēru. Bieži vien papildus pieņem, ka tās centrs atrodas koordinātu sākumpunktā (*x*0 = *y*0 = *z*0 = 0).

Jebkuri četri punkti, kas neatrodas vienā plaknē, viennozīmīgi nosaka sfēru. Ja šo punktu koordinātas ir (*x**i*, *y**i*, *z**i*), 1 ≤ *i* ≤ 4, tad caur tiem novilktās sfēras vienādojumu var atrast ar šāda determinanta palīdzību:

{\displaystyle {\begin{vmatrix}x^{2}+y^{2}+z^{2}&x&y&z&1\\[4pt]x\_{1}^{2}+y\_{1}^{2}+z\_{1}^{2}&x\_{1}&y\_{1}&z\_{1}&1\\[6pt]x\_{2}^{2}+y\_{2}^{2}+z\_{2}^{2}&x\_{2}&y\_{2}&z\_{2}&1\\[6pt]x\_{3}^{2}+y\_{3}^{2}+z\_{3}^{2}&x\_{3}&y\_{3}&z\_{3}&1\\[6pt]x\_{4}^{2}+y\_{4}^{2}+z\_{4}^{2}&x\_{4}&y\_{4}&z\_{4}&1\end{vmatrix}}=0.}
### Sfēriskajā koordinātu sistēmā

*Pamatraksts: Sfēriskā koordinātu sistēma* 
Sfēriskajā koordinātu sistēmā lodes virsmu apraksta vienādojumi

{\displaystyle \,x=x\_{0}+r\sin \theta \,\cos \varphi ,}
{\displaystyle \,y=y\_{0}+r\sin \theta \,\sin \varphi ,}
{\displaystyle \,z=z\_{0}+r\cos \theta ,}
kur parametri *θ* un *φ* atbilst attiecīgi platuma un garuma grādiem un tie apmierina nevienādības

{\displaystyle \,0\leq \theta \leq \pi } un {\displaystyle 0\leq \varphi <2\pi },
kur \pi \, = 180°.

Sfēras laukums un lodes tilpums
-------------------------------

### Virsmas laukuma elements

Lai atrastu izteiksmi sfēras virsmas laukuma elementam, ir jāizrēķina determinants no Jakobi matricas:

{\displaystyle {\begin{vmatrix}{\frac {\partial x}{\partial r}}&{\frac {\partial x}{\partial \theta }}&{\frac {\partial x}{\partial \varphi }}\\[3pt]{\frac {\partial y}{\partial r}}&{\frac {\partial y}{\partial \theta }}&{\frac {\partial y}{\partial \varphi }}\\[3pt]{\frac {\partial z}{\partial r}}&{\frac {\partial z}{\partial \theta }}&{\frac {\partial z}{\partial \varphi }}\end{vmatrix}}={\begin{vmatrix}\sin \theta \,\cos \varphi &r\cos \theta \,\cos \varphi &-r\sin \theta \,\sin \varphi \\\sin \theta \,\sin \varphi &r\cos \theta \,\sin \varphi &r\sin \theta \,\cos \varphi \\\cos \theta &-r\sin \theta &0\end{vmatrix}}=r^{2}\sin \theta .}
Tātad sfēras virsmas laukuma elements sfēriskajās koordinātēs ir

{\displaystyle dS=r^{2}\sin \theta \,d\theta \,d\varphi .}
### Virsmas laukums

Virsmas laukumu sfērai ar rādiusu *r* var atrast ar integrāļa palīdzību:

{\displaystyle S=\int \_{\theta =0}^{\pi }\int \_{\varphi =0}^{2\pi }r^{2}\sin \theta \,d\theta \,d\varphi =4\pi r^{2}.}
### Lodes tilpums

Tilpums lodei ar rādiusu *r* ir

{\displaystyle V=\int \_{0}^{r}4\pi r^{2}dr={\frac {4}{3}}\pi r^{3}.}

Sfēriskā ģeometrija
-------------------

*Pamatraksts: Sfēriskā ģeometrija* 
**Sfēriskā ģeometrija** ir ģeometrija uz sfēras virsmas. Galvenie jēdzieni sfēriskajā ģeometrijā ir *lielais riņķis*, *lielā riņķa loks*, *sfēriskais trīsstūris* un *antipodālu punktu pāris*.

Sfēras vispārinājums *n* dimensijās
-----------------------------------

*Pamatraksts: Hipersfēra* 
Sfēru *n* > 3 dimensijās sauc arī par **hipersfēru**. Tāpat kā trīs dimensijās, arī *n* dimensijās (jebkuram *n* ≥ 1) sfēra ir visu to punktu kopa, kas atrodas vienā un tajā pašā attālumā no sfēras centra.

Skatīt arī
----------

* Sfēriskā ģeometrija
* Hipersfēra
* Lode
* Banaha-Tarska paradokss
* Smeila paradokss
* Puankarē hipotēze
* Aleksandra "ragainā sfēra"

Atsauces
--------

1. ↑  Stephen R. Schmitt, Center and Radius of a Sphere from Four Points Archived 2011. gada 6. augustā, *Wayback Machine* vietnē. (2005).
2. ↑  Paul Bourke, Equation of a Sphere from 4 Points on the Surface Archived 2010. gada 24. novembrī, *Wayback Machine* vietnē. (2002).

Ārējās saites
-------------

* Eric W. Weisstein, Sphere, MathWorld.
* Sphere Archived 2011. gada 8. novembrī, *Wayback Machine* vietnē. PlanetMath.
* Eric W. Weisstein, Alexander's Horned Sphere, MathWorld.

**Video:**

* *Outside In*. 2007-02-14. Arhivēts no oriģināla, laiks: 2007-09-01. Skatīts: 2014-09-10. Datoranimācija, kurā tiek izskaidrots, kā sfēras iekšpusi var "izgriezt uz āru".
* The Alexander Sphere, YouTube.

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* LCCN: sh85126590
* GND: 4165914-4
* BNF: cb119812876 (data)

 |

 |